En 41-årig mand er torsdag ved Retten i Aalborg blevet idømt fire måneders ubetinget fængsel, efter han tilbage i marts måned begik indbrud i en villa i Hou, hvor han stjal Y-stole og PH-lamper til en samlet værdi på 38.000 kroner. Den 41-årige er tidligere blevet dømt for lignende kriminalitet, og tilbage i februar blev han løsladt. En måned efter var den nu dømte gerningsmand på spil igen. Ifølge anklager ved Nordjyllands Politi Mikkel Holdensgaard var det DNA-spor på en hammer og en skruetrækker, der blev fundet på gerningsstedet, der blev det fældende bevis. Udover DNA-sporerne viste oplysninger fra den 41-åriges telefon også, at han havde været i området. - Vi er meget tilfredse med dagens dom, for den statuerer et eksempel og viser, at der bliver slået hårdt ned mod det her, siger Mikkel Holdensgaard.

Opsummering:
En 41-årig mand nåede at være en fri mand i en måned, inden han begik ny kriminalitet, der torsdag fik ham fængslet i fire måneder.